Malema draai sélf 90% van mense teen homJulius Malema in die getuiebank. (Foto: EFF/Twitter) Julius Malema het die uitsonderlike vermoë om op groot skaal vyande te maak van mense oor ’n wye reeks sektore en gemeenskappe heen. Almal vir wie respekvolle optrede belangrik is – of dit nou regslui, minderheidsgemeenskappe of swart gemeenskappe is – word die harnas in gejaag. Die haat wat Malema met soveel oordrewe selfvertroue in die parlement, by politieke saamtrekke, in mediaonderhoude, selfs in die hof en op elke moontlike platform verkondig, kan ongelukkig maklik tot gevolg hê dat ’n mens perspektief oor Malema se werklike impak verloor. Stephen Grootes skryf die afgelope week in die Daily Maverick (20 Februarie) dat AfriForum se hofsaak Malema “versterk”. Wat Grootes en ander wit linkse kommentators, soos Max du Preez en Pierre de Vos wat sy standpunt deel, nie besef nie is dat dit onbedoeld hul rassistiese onderrokke laat uithang. Skynbaar dink hulle swart mense is meer vatbaar vir geweldspraatjies en respeklose optrede, en daarom sal Malema “versterk” word deur geweld te verromantiseer. Ek verskil van Grootes en glo dat die oorgrote meerderheid van swart mense – en ook bruin, wit en Indiër mense – geweld en respeklose optrede verafsku. Enige geleentheid, soos dié hofsaak teen Malema, wat aan hom die geleentheid bied om sy gewelddadige neigings te ontbloot, verswak inderwaarheid sy posisie. Sommige kommentators het die afgelope week selfs die misplaaste hoop gekoester dat hy uit die openbare debat sal verdwyn as AfriForum sou ophou om Malema oor sy haatspraak aan te vat. Die werklikheid is egter dat hy, soos alle radikales wat geweld verkondig, die afwesigheid van teenstand as ’n teken van swakheid beskou. Dit sal net verdere olie op sy vuur wees. Eerder as om vir Malema terug te staan, moet ons met inagneming van die groter politieke landskap die werklike impak van Malema evalueer. Dan moet ons strategies hiervolgens optree om ’n breë koalisie van die meerderheid van mense in die land teen Malema se verromantisering van geweld te vorm. Dié meerderheid is gekant teen polarisering en streef na ’n vreedsame samelewing wat op wedersydse erkenning en respek tussen gemeenskappe gegrond is. Ons moet dus in ag neem dat, wanneer Malema sy eie ondersteuners mobiliseer, hy onbedoeld ook met uitnemendheid daarin slaag om die meerderheid van mense in die land téén sy idees te laat draai. Ek verduidelik dit aan die hand van die volgende vier feite: 90% van die land se mense steun nie vir Malema en die EFF nie Malema is al vir meer as ’n dekade lank besig om haat en geweld te verkondig. In dié tyd het hy reeds elke moontlike platform (soos die parlement en AfriForum se hofsaak teen hom tien jaar gelede) probeer gebruik om die steun van die massas te werf. Verkiesing ná verkiesing wys egter dat hy hierin misluk. Die feit dat die EFF net meer as 10% van steun trek, is die beste aanduiding dat Malema se respeklose optrede eerder sowat 90% van kiesers oortuig het om nié vir sy party te stem nie. Die feit dat hy verlede week in AfriForum se hofsaak homself weer as rassis met gewelddadige neigings ontmasker het, sal dus die meerderheid van mense in die land net verder van sy idees vervreem. Gemeenskappe werk toenemend saam Kallie Kriel is die uitvoerende hoof van AfriForum. (Foto: Rozier van Tonder/OkayDeer.) Malema het homself gevestig as simbool van wat verkeerd is in die land. Sy idees verteenwoordig die soort samelewing wat die meeste mense nié wil hê nie. Die groeiende kommer oor die toekoms wat wyd onder die meeste kultuurgemeenskappe posgevat het, is een van die redes waarom al meer van dié gemeenskappe met AfriForum wil saamwerk om die land te omskep in ’n gemeenskap van gemeenskappe wat op ’n grondslag van wedersydse erkenning en respek saamwerk. In dié verband werk AfriForum reeds saam met verskeie kultuurgemeenskappe. Boonop gaan die eerste van ’n aantal samewerkingsooreenkomste binnekort deur AfriForum en kultuurgemeenskappe aangekondig word. Uit ons skakeling is dit duidelik dat die land se onderskeie gemeenskappe ’n gedeelde belang in ’n stabiele samelewing het. Net soos die meerderheid van mense (swart, wit, bruin en Indiër) gekant was teen die plundertogte in KwaZulu-Natal en verskeie plekke verlede jaar en opgestaan het om hul gemeenskappe te beskerm, sal mense hulle nie in massas deur Malema laat meevoer nie. Dit versterk eerder hul vasberadenheid om hul gemeenskappe te beskerm. Gemeenskappe wend hulle tot gemeenskapselfstandigheid Die Malemas van hierdie wêreld het ’n onbedoelde rol gespeel om duisende mense te laat besef dat ons nooit ons toekoms afhanklik kan maak van polariserende politici nie, maar dat ons sélf ons en ons gemeenskappe se toekoms in ons eie hande moet neem. Terwyl Malema afbreek, is AfriForum, die ander instellings van die Solidariteit Beweging en ander gemeenskapsinstellings reeds hard aan die werk om gemeenskappe binne die raamwerk van die wet meer bestand teen dié haatsaaiers te maak. In die afgelope dekade het hierdie selfdoeningesteldheid ongekende momentum gekry. Gemeenskappe is nou sterker georganiseer deur selfstandige instellings. Benewens AfriForum se 165 buurtwagte en selfdoengemeenskapstrukture, het die ander instellings van die Solidariteit Beweging ook selfstandigheid op vele terreine bewerkstellig, wat insluit tersiêre onderwys, skole, maatskaplike dienste, kultuur en erfenis. Die feit dat mense toenemend selfstandigheid kies, het gemaak dat AfriForum van ’n nederige begin 15 jaar gelede tot 300 000 aktiewe lede gegroei het. Die instellings van die Solidariteit Beweging verteenwoordig nou gesamentlik heelwat meer as ’n halfmiljoen gesinne. Internasionale steunwerwing Dit is nie net plaaslik waar AfriForum en die Solidariteit Beweging al meer vennote werf nie, maar ook internasionaal. ’n Dekade of wat gelede was dit baie moeilik om vir buitelanders te verduidelik dat die land nie meer die land is wat hulle as ’n wonderwerk van voormalige pres. Nelson Mandela beskou het nie. Deesdae hoef mens nie meer te veel te verduidelik nie. Wys net vir hulle ’n video van Julius Malema se uitsprake en dan kry mens nie net verontwaardiging nie, maar – belangriker – begrip vir ons situasie. Hoe moet ons op Malema reageer? Dit is menslik om oor Malema se uitsprake ontsteld te raak. Dit is egter belangrik om nie in ongegronde vrees te verval nie. Behou perspektief met dié wete: Elke keer wat hy sonder respek optree, vervreem hy die 90% wat nie vir hom stem nie net verder. Op ’n vreemde wyse is dit dus nie sleg om die kollig op Malema te plaas nie, sodat hy die geleentheid kan kry om homself net verder te diskrediteer.